**Háskólasetur Austurlands: Austursetur**

**Tillögur um endurskoðun**

*Austursetur*: Sjálfbært fræðasetur, stjórnunar- og rekstrarlega óháð öðrum stofnunum, en með beina samvinnu við aðrar stofnanir, sem þjóna líkum tilgangi, s.s. fræðasetur Háskóla Íslands, Rannsóknarstofnun Háskólans á Akureyri, Háskólasetur Vestfjarða og menningar-, mennta- og listastofnanir á Austurlandi, s.s. Þekkingarnet Austurlands, Skriðuklaustur og Breiðdalssetur. Bein samvinna á sjálfstæðum grunni út frá settum markmiðum við íslenska háskóla og fræðastofnanir um rannsóknir, fræðastörf og fræðslu, s.s. Háskóla Íslands og Stofnun fræðasetra. (Austursetur í núverandi mynd sem Rannsókna- og fræðasetur Háskóla Íslands á Austurlandi fellur í heild undir Háskóla Íslands og Stofnun fræðasetra, en það fyrirkomulag þarf að endurskoða sem fyrst.)

*Styrktaraðilar*: Ýmis ráðuneyti, s.s. menntamálaráðuneytið og forsætisráðuneytið, allar átta sveitarstjórnir Austurlands (í samræmi við stærð og getu), Samband sveitarfélaga á Austurlandi, Þróunarfélag Austurlands, Byggðastofnun og ýmsir einkaðilar, sem eru tilbúnir að styðja setrið og starfsemina án kvaða. Auk þess verður sótt um styrki úr sjóðum og frá öðrum styrktaraðilum, innlendum og erlendum.

*Samstarf Austurseturs og Háskóla Íslands*: Endurskoða þarf þetta samstarf, m.a. með sjálfræði setursins í huga, en þó einkum vegna fyrirhugðra breytinga á stjórnun og rekstri. Ræða þarf möguleika á áframhaldandandi tengingu við Háskóla Íslands gegnum Stofnun fræðasetra, sem þá yrði á öðrum forsendum en nú er milli Rannsókna- og fræðaseturs Háskóla Íslands á Austurlandi og Stofnunar fræðasetra. Í þessu sambandi er nauðsynlegt að hefja sem fyrst umræðu með þeim aðilum, sem eiga hlut að máli, og í framhaldi hennar er eðlilegt að gera skýran samstarfssamning, sem kveður nákvæmlega á um formlegt og efnahagslegt samband og fræðilega samvinnu stofnananna.

*Markmið og hlutverk setursins*:

1. Rannsóknir á byggð og menningu Austurlands, einkum sögu og þróun þessara fyrirbæra í ljósi íslensks og alþjóðlegs umhverfis, staðhátta og landfræðilegri sérstöðu Austurlands. Hagnýting þessara niðurstaðna og annarra vísindalegra gagna til að efla menningu, atvinnu og hagþróun almennt á svæðinu.
2. Rannsóknir á hlutverki menningar einstaklinga og hópa í mótun samfélags og athafnamynstra. Þróun máls og málnotkunar, bókmennta og kveðskapar gegnum aldirnar, og hlutverk þeirra í mótun þjóðlegrar samkenndar, hátta og hugarfars.
3. Rannsóknir á náttúru og náttúruvernd á Austurlandi, einkum varðveislu umhverfis og arfleifðar, stofnsetning og umsjón jarðfræði- og þjóðgarða. Samvinna við almenning, sveitarstjórnir, þjónustu- og iðnstofnanir og fyrirtæki vegna aðgerða, sem krefjast inngripa í náttúru svæðisins, en standa fyrir dyrum vegna veittra leyfa eða lagalegrar nauðsynjar, eða vegna vel grundaðra ákvarðana um þróun byggðar og atvinnu á svæðinu.
4. Rannsóknir á sambandi heilsu og líðanar fólks við félagsleg og efnahagsleg áföll, slys og óhöpp, heilsufar og einstaklingsbundin einkenni og stöðu á gjörvöllu lífsskeiðinu.
5. Staðbundin fræðsla á háskólastigi, einkum á formi styttri námskeiða og „vinnustofa“ (workshops) fyrir fræðimenn og háskólanema í framhaldsnámi (magisters- eða doktorsnámi), sér í lagi á ofannefndum fjórum fræðasviðum. Fræðsluna annast bæði fræðimenn af svæðinu, tengdir setrinu, og aðfengnir fræðimenn með viðurkennda kunnáttu í þeim fræðum, sem um er að ræða hverju sinni. Líklegastir samstarfsaðilar í þessu eru íslenskir háskólar og fræðastofnanir á háskólastigi og einstakir íslenskir fræðamenn. Í vissum tilfellum má auk þess búast við að erlendir fræðimenn verði tímabundið fengnir til samvinnu við starfslið setursins. Skipulagningu og umsjón fræðslunnar munu í fyrsta lagi annast sérfræðingar setursins, en einnig Þekkingarnet Austurlands og etv. Háskólasetur Vestfjarða.
6. Ráðstefnur um málefni, sem skarast við starfsemi setursins eða eru mikilvæg fyrir svæðið almennt. Umræða og kynning á starfsemi fræðslusetra á Austurlandi, niðurstöðum úr rannsóknum, sem þar er stunduð, sem og menningu og sögu Austurlands almennt. Þessar ráðstefnur verða miðaðar við bæði innlenda og erlenda þátttöku.

*Aðsetur*: Vísindagarðurinn ehf., Egilsstöðum, norðurálma (þar sem áður hefur verið til húsa Svæðisskrifstofa málefna fatlaðra á Austurlandi). Hér verður viðvarandi aðstaða fyrir fræðimenn setursins, auk aðstöðu fyrir gestkomandi fræðamenn. Fundar- og kennsluaðstaða er í boði hjá Vísindagarðinum og Þekkingarnet Austurlands, sem einnig býður upp á fjærfunda- og fjærkennsluaðstöðu.

*Forstöðumaður*: Ströng krafa um viðurkennda dósent- eða prófessorshæfni í þeim fræðum, sem hér um ræðir, auk stjórnsýsluvana.

*Stjórn*: Fulltrúar aðildarstofnana og hæfra aðila á svæðinu, sem ekki eiga eigin hagsmuna að gæta eða hagsmuna annarra aðila, fyrirtækja eða stofnana, sem reknar eru í ágóðaskyni.

Egilsstöðum, 19. júní, 2010

Valdimar Briem,

forstöðumaður Rannsókna- og fræðaseturs Háskóla Íslands á Austurlandi